KBANK ทุ่ม 1.50 หมื่นลบ. ร่วมทุน CBG ปล่อยสินเชื่อคู่ค้า-พัฒนาร้านค้าปลีก  
KBANK ร่วมทุน CBG ทุ่ม 1.50 หมื่นลบ. บริการทางการเงินแก่ผู้บริโภครายย่อยและร้านค้ากลุ่มธุรกิจคาราบาว-พัฒนาร้านค้าปลีก “ถูกดี มีมาตรฐาน”
KBANK ร่วมทุน CBG ทุ่ม 1.50 หมื่นลบ. บริการทางการเงินแก่ผู้บริโภครายย่อยและร้านค้ากลุ่มธุรกิจคาราบาว-พัฒนาร้านค้าปลีก “ถูกดี มีมาตรฐาน”
22 ก.ค. 2565

ธนาคารกสิกรไทย จำกัด (มหาชน) หรือ KBANK เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) ว่า ในวันที่ 21 กรกฎาคม 2565 ธนาคารได้ลงนามในข้อตกลงความร่วมมือในการจัดตั้งบริษัทร่วมทุนกับบริษัทในกลุ่ม บริษัท คาราบาวกรุ๊ป จำกัด (มหาชน) หรือ CBG โดยกลุ่มธุรกิจทางการเงินของธนาคารจะถือหุ้นมากกว่าร้อยละ 50 และมีอำนาจควบคุมในบริษัทร่วมทุนดังกล่าว
สำหรับวัตถุประสงค์ในการจัดตั้ง เพื่อให้บริการทางการเงินแก่ผู้บริโภครายย่อยและร้านค้าของบริษัทในกลุ่มธุรกิจคาราบาว ซึ่งจะช่วยพัฒนาบริการทางการเงินให้คนในชุมชนได้เข้าถึง และได้รับบริการทางการเงินที่ครบวงจร รวมถึงช่วยสนับสนุนธุรกิจค้าปลีก และขับเคลื่อนเศรษฐกิจในชุมชนทั่วไทย
นอกจากการจัดตั้งบริษัทร่วมทุนแล้ว กลุ่มธุรกิจทางการเงินของธนาคารอยู่ระหว่างเตรียมร่วมลงทุนกับบริษัท ทีดี ตะวันแดง จำกัด ซึ่งเป็นบริษัทในกลุ่มธุรกิจคาราบาวเช่นกัน เพื่อพัฒนาร้านค้าปลีก “ถูกดี มีมาตรฐาน”
ทั้งนี้การจัดตั้งบริษัทร่วมทุน การร่วมลงทุนกับบริษัท ทีดี ตะวันแดง จำกัด และการสนับสนุนทางการเงิน ทั้งหมดให้แก่กลุ่มธุรกิจคาราบาว จะมีมูลค่ารวมทั้งสิ้น 15,000 ล้านบาท